Bobisõit

Bobisõit on mäespordiala, kus aerodünaamilisel tüüri ja piduriga kelgul (bobil) laskutakse mäest mööda erilist külgseintega jäärada ehk jäärenni. Bobisõidus võistlevad naised ja mehed, aga mitte omavahel, vaid eraldi.

 Ajalugu 
pisi|Bobisõitjad Davosis (1910)
Bobisõit sai alguse 19. sajandi lõpul Šveitsis. Ala algatajaks peetakse inglast Wilson Smithi, kes ühendas 1885. aastal laua abil kaks kelku ja sõitis saadud kaksikkelguga Sankt Moritzist Celerianasse. Kelgu konstruktsiooni täiustas ameeriklane Towensen aastatel 1888–1889. Ta suurendas esikelgu jalaste pöördeulatust ja tegi tagakelgule rehataolise piduri. 1889. aastal peeti esimesed bobisõiduvõistlused. Nüüdisaegse bobiga sarnaneva kelgu ehitas šveitslane C. Matis (ka Mattys, Mathias) 1891. aastal. Šveitslane Rösinger konstrueeris 1903. aastal kelgule rooli ja piduri. 1927. aastal ehitas šveitslane Fritz Feierabend esimese teraskelgu.

Esimene bobirada pikkusega 1610 meetrit ehitati 1902. aastal Sankt Moritzis (varem sõideti mägiteedel ja kelguradadel).

1923. aastal asutati Pariisis Rahvusvaheline Bobisõiduföderatsioon (praegu Rahvusvaheline Bobisõidu ja Skeletoniföderatsioon; FIBT; prantsuse keeles Fédération Internationale de Bobsleigh et de Tobogganing). Sinna kuulub üle 60 riigi, 2010. aastast on selle president itaallane Ivo Ferriani.

Taliolümpiamängude kavva on bobisõit kuulunud algusest peale ehk alates 1924. aasta taliolümpiamängudest. 1924. ja 1928. aastal võisteldi nelja- ja viiebobidel, klasse eraldamata, võistlus nelja- ja kahebobidel on eraldi kavas 1932. aastast. Bobisõiduvõistlused jäid pidamata ainult 1960. aastal Squaw Valleys (USA), sest kulude kokkuhoiuks otsustati bobirada sinna mitte ehitada. Naiste kahebobi on taliolümpiamängudel kavas olnud 2002. aastast ja ühebobi alates 2022. aasta mängudest.

Maailmameistrivõistlusi on bobisõidus korraldatud alates 1930. aastast, vaid aastatel 1940–1946 jäid võistlused ära II maailmasõja tõttu. Maailmameistrivõistlused ei toimu aastatel, mil leiavad aset taliolümpiamängud. Alates 2000. aastast on maailmameistrivõistluste kavas olnud naiste kahebobi ja alates 2021. aastast naiste ühebobi.

 Bobirada 
Rada ehitatakse kivist, mullast ja puidust või valatakse betoonist, kaetakse lumega ja jäätatakse. Tänapäeval valmistatakse tehisjääradu.

Külgseinte kõrgus on tavaliselt 0,5 m, kuid kurvides peab see ületama bobi trajektoori lae vähemalt 1 m võrra (julgestusala). Rada on keskmiselt 1500 m pikk ja 1,40 m lai, raja langus on 8–15% (lähte ja finiši kõrguste vahe keskmiselt 150 m. Rada peab sisaldama vähemalt üht S-kujulist kaart, viraaži (mitu üksteisele järgnevat üleminekukaart) ja niinimetatud silmust ehk juuksenõelakaart (140–180 kraadi).

Eestile kõige lähem bobirada asub Lätis Siguldas. See oli ka ainus bobirada endises Nõukogude Liidus.

 Bobivõistkond 
Mehed võistlevad bobisõidus kahe- ja neljabobil (meeskonnas kaks või neli meest) ning naised ühe- ja kahebobil. Kahebobis osalevad roolija ja pidurdaja. Neljabobis on ülejäänud kahe liikme põhiline roll bobile lisahoo sisselükkamine. Sõidu jooksul nad muid funktsioone ei oma. Hoovõtus osaleb kogu võistkond ning suurema kiiruse saamiseks on oluline meeskonna koostöö ja sõidurütm. Bobi kiirus võib ulatuda üle 140 km/h. Võistkonna valikul eelistatakse hea reageerimisvõimega atleetlikke sportlasi ja võistkonna koostööd. Bobisõitu on hakanud harrastama paljud endised kergejõustiklased ja muude alade sportlased.

 Reeglid 
1953. aastal kehtestati bobi mõõtmete ja kaalu ühtsed nõuded. Iga võistluse eel kaalutakse bobi eraldi ja mehitatuna. Maksimaalkaalu saavutamiseks võib bobile lisada lisaraskust, näiteks metallplaate. Lubatud on nii ratas- kui ka nöörrool. Võistlejad kannavad kaitseprille ja -kiivrit ning tihedat, tuulekindlat kehale liibuvat riietust.

 Bobi tehnilised andmed 
KriteeriumMeeste kahebobiMeeste neljabobiBobi pikkus esijalast tagajalase lõpuni (cm)270380Esijalaste pikkus (cm)93104Tagajalaste pikkus (cm)115127Jalaste laius (mm)812Jalaste vahe (cm)6767Bobi kaal (kg) 175230Mehitatud kaal (kg)375630

 Popkultuuris 
Jamaica bobivõistkondade osalemine 1988. aasta taliolümpiamängudel oli inspiratsiooniks 1993. aasta komöödiafilmile "Libe liug" ("Cool Runnings").

Vaata ka

 Bobisõit olümpiamängudel

 Välislingid 
 Rahvusvahelise Bobisõiduföderatsiooni koduleht